b"\n_START_ARTICLE_\nWilde (elokuva)\n_START_SECTION_\nJuoni\n_START_PARAGRAPH_\nElokuvan tapahtumat alkavat vuodesta 1882. Oscar Wilde on luentokiertueella Yhdysvalloissa, ja h\xc3\xa4n vierailee Coloradon Leadvillessa. V\xc3\xa4rikk\xc3\xa4\xc3\xa4st\xc3\xa4 persoonallisuudestaan huolimatta Wilde l\xc3\xb6yt\xc3\xa4\xc3\xa4 yleis\xc3\xb6ns\xc3\xa4 paikallisten kaivosmiesten parissa huvittaen heit\xc3\xa4 kertomuksilla renessanssimies Benvenuto Cellinist\xc3\xa4._NEWLINE_Wilde palaa Lontooseen. H\xc3\xa4n menee naimisiin Constance Lloydin kanssa, ja pariskunnalle syntyy pian kaksi lasta. Heid\xc3\xa4n luonaan vierailunsa aikana asuva kanadalainen Robbie Ross (Michael Sheen) viettelee Oscarin ja auttaa t\xc3\xa4m\xc3\xa4n sinuiksi homoseksuaalisuutensa kanssa. Lady Windermere's Fan -n\xc3\xa4ytelm\xc3\xa4n ensi-illassa Oscar kohtaa keikarimaisen lordi Alfred Douglasin (Jude Law), ja kaksikon v\xc3\xa4lille puhkeaa kiihke\xc3\xa4 ja myrskyis\xc3\xa4 rakkaussuhde._NEWLINE_Alfredin is\xc3\xa4, Queensberryn markiisi, ei hyv\xc3\xa4ksy poikansa suhdetta. H\xc3\xa4n solvaa Wildea, ja Wilde nostaa kanteen kunnianloukkauksesta. Tapaus tuo julki h\xc3\xa4nen sukupuolisen suuntautumisensa, mink\xc3\xa4 seurauksena h\xc3\xa4net pid\xc3\xa4tet\xc3\xa4\xc3\xa4n ja h\xc3\xa4nt\xc3\xa4 vastaan nostetaan kanne haureudesta. Maastapakenemisen sijasta Wilde p\xc3\xa4\xc3\xa4tt\xc3\xa4\xc3\xa4 taistella syytett\xc3\xa4 vastaan, mutta h\xc3\xa4n h\xc3\xa4vi\xc3\xa4\xc3\xa4 ja saa kahden vuoden pakkoty\xc3\xb6tuomion. Tuomionsa suoritettuaan Wilde vierailee vaimonsa haudalla ja kertoo Robbielle, ettei h\xc3\xa4nen en\xc3\xa4\xc3\xa4 anneta tavata lapsiaan._NEWLINE_Wilde matkustaa manner-Eurooppaan lordi Alfredin per\xc3\xa4ss\xc3\xa4. Kuvateksti kertoo heid\xc3\xa4n eronneen kolme kuukautta my\xc3\xb6hemmin."